ગુજરાતની લગભગ તમામ આરટીઓ અને એઆરટીઓ કચેરી સારથી-4 સોફટવેર મારફતે એકબીજાથી સંઘટિત છે. બીજા શબ્દોમાં કહીએ તો વડોદરા આરટીઓનો તમામ ડેટા રાજ્યની અન્ય આરટીઓ/એઆરટીઓ કચેરી આંગળીના ટેરવે જોઇ શકે છે. સારથી-4ના અમલીકરણ બાદ હવે કોઇ પણ વ્યક્તિ રાજ્યની કોઇ પણ આરટીઓ/એઆરટીઓ કચેરીમાંથી ડ્રાઇવિંગ લાઇસન્સ રિન્યૂ કરાવી શકે છે, ડુપ્લિકેટ લાઇસન્સ કઢાવી શકે છે અને લાઇસન્સમાં સરનામું બદલવા જેવા ફેરફાર પણ કરાવી શકે છે. ઉપરોક્ત કામ માટે હવે સંબંધિત આરટીઓ/એઆરટીઓ કચેરીનું નો ઓબ્જેક્શન સર્ટિફિકેટ લેવાની જરૃર પડશે નહીં. અરજદારોના ડ્રાઇવિંગ લાઇસન્સની ખરાઈ કર્યા બાદ જે તે આરટીઓ/એઆરટીઓ કચેરી વાહન વ્યવહાર વિભાગના પરિપત્રને અનુસરશે.